Cyle w znamjenju Kamjenskeje kołbaski steješe wčera centrum Lessingoweho města. Tam wotměchu so prěni raz kołbaskowe wiki. A te běchu wulki wuspěch, kaž wothłós pokaza.
Kamjenc (UM/SN). „Kamjenc njeje nam smorže“ steješe na jednym z plakatow na kromje torhošća před radnicu. Nimoducy běchu namołwjeni, swoje přeće za Lessingowe město – pak z wida wobydlerja pak z wida wopytowarja – na mału cedlu napisać a na plakat přičinić. A přeća běchu zawěrno mnohostronske. „Kino“ steješe na jednym łopjenu, „kupjel“ na dalšim a „jutrowne jěchanje“ na třećim. W zašłosći často zwuraznjene přeće za žiwym nutřkownym městom njetrjebachu připisać. Te mjenujcy je so znajmjeńša wčera na něšto hodźin spjelniło. Měšćanska managerka Anne Hasselbach a jeje sobuwojowarjo běchu ze swojej ideju kołbaskowych wikow wulku ličbu wobydlerjow a wopytowarjow do centruma přiwabili.
ces_Latn szl_Latn